
Potilasohje
Potilasohje: Tuhkarokko – ohjeet altistuneelle
Olet altistunut tuhkarokolle eli kohdannut tuhkarokkoa tartuttavan henkilön tai ollut samassa tilassa hänen kanssaan. Altistuneille annetaan tarvittaessa terveydenhuollon ammattilaisen arvion perusteella tuhkarokkorokotus tai vasta-ainehoito. 
Tietoa tuhkarokosta
Tuhkarokko on erittäin helposti tarttuva virustauti, jota esiintyy Suomessa ajoittain lähinnä rokottamattomilla lapsilla ja nuorilla. Tuhkarokko tarttuu suoraan sairastuneesta tai ilman välityksellä. Tuhkarokko voi aiheuttaa vakavan taudin rokottamattomille imeväisikäisille, raskaana oleville ja henkilöille, joilla on heikentynyt elimistön puolustuskyky (immuunipuutos). 
Tuhkarokkoa sairastava on tartuttava 4 vuorokautta ennen tuhkarokkoihottuman ilmaantumista ja 4 vuorokautta ihottuman ilmaantumisen jälkeen. Itämisaika (oireeton aika tartunnasta oireiden alkuun) on yleensä 9—11 vuorokautta, mutta voi vaihdella 7—21 vuorokauden välillä.
Tuhkarokon oireita ovat kuume, yskä, nuha, silmien sidekalvontulehdus ja kasvoilta alkava kaulalle, vartaloon ja raajoihin leviävä hieman ihosta koholla oleva ihottuma ja muuttuu lopulta violetin sävyiseksi. Tavallisesti tuhkarokko paranee itsestään noin viikossa. Tuhkarokkoon ei ole olemassa parantavaa lääkehoitoa. Pieni osa sairastuneista voi saada jälkitauteja. 
Altistuneella ei enää ole sairastumisen riskiä, kun on kulunut 21 vuorokautta viimeisestä altistumispäivästä. Tuhkarokkodiagnoosi varmistetaan nielusta otettavalla tikkunäytteellä ja verikokein.
Tuhkarokkorokotus
Lähes kaikki ennen vuotta 1965 syntyneet ovat sairastaneet tuhkarokon, eikä siihen voi sairastua uudelleen. MPR-rokotus (tuhkarokko-sikotauti-vihurirokko) annetaan neuvolassa 12-18 kuukauden ja 6 vuoden ikäisille. Suoja voi olla puutteellinen vuosina 1965-1975 syntyneillä ja ulkomailla syntyneillä. 
Kaksi tuhkarokkorokotusta saaneilla on erittäin hyvä suoja tuhkarokkoa vastaan. Tällöin sairastuminen on harvinaista. Jos saisi tartunnan 1-2 tuhkarokkorokotteen läpi, taudinkuva on lievempi ja tauti vaikeammin tunnistettava kuin rokottamattomilla.
Jos ei ole aiemmin sairastunut tuhkarokkoa eikä ole kahta tuhkarokkorokotusta, altistumisen yhteydessä annetaan mahdollisimman pian MPR-rokote, ellei ole vasta-aiheita. Altistumisesta 72 tunnin sisällä annettu MPR-rokote todennäköisesti estää sairastumisen tai ainakin lieventää oireita.
Vasta-ainehoito 
Jos rokotusta ei voida lääketieteellisistä syistä antaa, on immuunipuutteinen, raskaana tai rokottamaton imeväiskäinen lapsi, annetaan vasta-ainehoito altistumisesta 72 tunnin sisällä, mutta viimeistään 6 vuorokauden kuluessa. Vasta-ainehoidon saanut voi silti sairastua tuhkarokkoon ja mahdollisesti tartuttaa sitä eteenpäin.
Karanteeni
Tuhkarokko on yleisvaarallinen tartuntatauti. Altistuksessa voi olla tarpeellista määrätä altistunut tartuntatautilain (1227/2016) 60 § mukaiseen karanteeniin, jonka päätöksen tekee oman hyvinvointialueen tartuntatautilääkäri. 
Seuraa oireitasi ja ota yhteyttä, jos oireita ilmenee
Jos saat 21 vuorokauden sisällä altistuksesta tuhkarokkoon sopivia oireita, ota yhteyttä terveydenhuoltoon jatkotutkimuksia varten. Soita aina etukäteen, jotta jatkotartuntojen riski käynnin yhteydessä voidaan estää. Kerro puhelimessa, että olet altistunut tuhkarokolle, ja että sinulle on tullut tuhkarokkoon sopivia oireita.
Yhteystiedot
Puhelinnumero(t) virka-aikaan ma-pe: _________________________________________
____________________________________________________________________
Puhelinnumero(t) päivystysaikaan (ilta, yö, viikonloppu, pyhäpäivät): ____________________
____________________________________________________________________
Hätätilanteessa terveydellisestä syystä, soita aina hätänumeroon 112 ja kerro altistuneesi tuhkarokolle, jotta ensihoidon henkilökunta tietää varautua asianmukaisesti.


